
”Kærlighed er en ild.


Men om den kommer til


at varme dit hjerte


eller brænde dit hus ned,


kan du aldrig regne ud.”


Joan Crawford









Persongalleri


Astrid Pelt: førtidspensioneret skolelærer og bedste veninde med Lotte.


Erik Pelt: gift med Astrid.


Benjamin og Victoria: Astrid og Eriks børn.


Lotte Andersen: førtidspensioneret sygeplejerske og bedste veninde med Astrid.


Emil: Lottes søn med eksmanden Peter.


Jacob: Lottes kæreste.


Ebba Dam: Lottes underbo.


Villy Dam: Ebbas afdøde mand


Poul Dam & Helle Tuesen Dam: Ebbas søn og svigerdatter.


Alberte og Magnus: Helle og Pouls datter og hendes kæreste


Gustav og Conrad: Helle og Pouls søn og hans kæreste.


Jasper Høg: Efterforsker i drabsafdelingen hos Vestegnens Politi. Lottes fætter.


Anette Høg: gift med Jasper.


Rasmus Høg: Jasper og Anettes søn.


Martin Rytter: Kriminalassistent hos Vestegnens Politi og kollega til Jasper.


Isabel: kæreste med Martin. Fysioterapeut.


Karen Løkke: Jasper og Martins chef.


Dorthe Blak Munck: Leder af Elmely.


Mette: Dorthes kæreste.


Holger og Anne: Dorthes eksmand og hans kæreste.


Flemming & Rigmor Johansen: Pengemand og hans mor.


Hjalmer Olsson: Frivillig på Birkely.


Benedikte: Hjalmers afdøde kone.


Iris Napper: Beboer på Elmely.


Fred Napper: Iris’ afdøde mand.


Ramón: Iris’ elsker.


Frederik: Iris´ halvbror.


Kirsten Jensen: Iris’ mor og beboer på Elmely.


Bodil Bergstrøm: SOSU-assistent på Elmely.


Claus & Patrick: Bodils mand og søn.


Adebayo: Pusher.


Marianne: SOSU-hjælper på Elmely.


Ejner Henningsen: Beboer på Elmely.


Mark Holm: Ebbas læge, der også er tilknyttet Elmely.


Margit: Frivillig på Elmely.


Per og Åse: kok og tidligere køkkenassistent på Elmely.









Prolog


Fredag d. 17. februar 2023


Dagen var ellers begyndt så godt. Han var så småt startet i eftermiddags med at flytte rundt på tingene i klædeskabet, så der kunne blive plads til kærestens tøj, når hun, om forhåbentlig ikke så længe, skulle flytte ind hos ham.


Det var længe siden, han havde følt sig så glad og veloplagt, så han var også fløjtende gået i gang med en grundig hovedrengøring. Alt skulle bare være perfekt til hendes ankomst.


Efter et par timers slid havde han undt sig selv en middagslur, men han havde været mere træt, end han troede, for han vågnede først, da det var buldermørkt udenfor, og de grønne tal på vækkeuret viste 20.51.


Det var alt for sent at begynde at lave varm aftensmad, så han havde i stedet taget pålægskassen ud af køleskabet og smurt sig et par rugbrødsmadder, som han tog med ind i stuen, hvor han satte sig i sin yndlingslænestol og tændte for fjernsynet.


Han så altid nyhederne på DR1 klokken 21, men egentlig burde han lade være, for det var næsten altid kun dårlige nyheder, som gjorde ham trist til mode.


Midt i et indslag om, hvor svært det var for førstegangskøbere at komme ind på boligmarkedet, ringede det på døren.


Han havde tøvende åbnet. Han var blevet meget overrasket over at se hende og havde modvilligt inviteret hende indenfor.


De havde drukket kaffe i køkkenet og talt akavet sammen, eller det var faktisk mest hende, der talte og stillede ham underlige spørgsmål. Pludselig var han blevet så forfærdelig træt, og nu ligger han forvirret og bange i sin seng, som kvinden med besvær har bugseret ham ind i. Han forstår ikke, hvad det er, der sker, for hans lemmer er så tunge, at han ikke kan bevæge sig, da han prøver at komme op at sidde.


Angsten kommer væltende ind over ham, for han ved, at der er et eller andet helt galt, men han kan ikke tænke klart.


”Hvad?” får han fremstammet, mens han forgæves forsøger at fokusere på kvindens ansigt.


”Jeg kom Zopiclon i din kaffe,” svarer hun.


Han aner ikke, hvad Zopiclon er, men det er helt sikkert ikke noget godt.


”Hvorfor?” får han fremstammet.


”Fordi du er godt i gang med at ødelægge alt. Derfor.”


Hans øjne glider hele tiden i. Han er så forfærdelig træt og ønsker kun at sove, men med en kraftanstrengelse får han åbnet øjnene igen, og ud af øjenkrogen kan han se, at kvinden har hentet sin håndtaske i køkkenet og fisket en pakke cigaretter frem.


Hun tænder en cigaret og suger kraftigt på den et par gange, hoster voldsomt, suger igen.


Da der er kommet en lang orange glød på cigaretten, går hun over til ham og lægger den oven på dynen på hans brystkasse. Så bøjer hun sig så langt ned over hans hoved, at deres næser næsten rører hinanden,


”Du ved godt, at det er farligt at ryge i sengen, ikk`?” siger hun og smiler ondskabsfuldt til ham. ”Godnat og sov godt.”


Kort efter står der små flammer op fra dynen, men han mærker ingenting.


I sine slørede tanker ved han godt, at han skal dø. Det sidste han når at tænke, inden han besvimer af kulilten fra røgen, er, at han ville være blevet lykkelig igen sammen med sin nye kærlighed.









Kapitel 1


Iris Napper


1947 - 1965


Som datter af en dansk kvinde og en amerikansk soldat kom Iris til verden d. 3. januar 1947 på et militærhospital på en amerikansk base i Tyskland. Hun blev født ind i et ulykkeligt ægteskab, hvor forældrene var tvunget sammen på grund af moderens graviditet med Iris.


Hendes mor ammede og plejede hende, som hun skulle, men følte ingen kærlighed til den lille pige, når hun kiggede ned på hende, for ubevidst gav hun barnet skylden for sin elendighed. Var hun ikke blevet gravid, havde hun stadig boet hjemme i Danmark hos sine forældre sammen med tvillingesøsteren, som hun savnede så forfærdeligt.


Familien flyttede til USA og Iris voksede op på forskellige militærbaser i en dysfunktionel familie, hvor ingen elskede hinanden. Hun holdt hurtigt op med at forsøge at vinde sine forældres kærlighed og gunst; i stedet begyndte hun at udvikle sig i en uheldig retning. Hun blev selvcentreret og ude af stand til at føle empati. Hun fik sværere og sværere ved at involvere sig følelsesmæssigt med andre mennesker, men til gengæld lærte hun at efterligne deres adfærd, så derfor var der heller ikke rigtig nogen, der opdagede, at Iris var godt i gang med at udvikle psykopatiske træk.


I skolen var hun dominerende og lod sine aggressioner gå ud over de andre elever, som var så tilpas bange for hende, at de ikke turde sladre om hendes ondskabsfuldheder.


Derfor så lærerne kun Iris som en smilende, køn pige med meget blå øjne og lange lyse fletninger, der klarede sig godt fagligt, og som altid lavede sine lektier.


I slutningen af sine teenageår var Iris blevet så rebelsk og umulig at leve sammen med, at hendes mor blev umådeligt lettet, da datteren stak af hjemmefra, og hun gjorde derfor intet for at lede efter hende.


I 1965, et år efter at Iris var stukket af, blev hendes forældre skilt, og moren flyttede tilbage til Danmark, hvor hun hurtigt blev gift med en elektriker, som hun fik sønnen Frederik med. Endelig havde hun fået det liv, hun altid havde drømt om, så derfor spildte hun heller ikke mange tanker på hverken sin eksmand eller Iris.


Den aften Iris løb hjemmefra, havde hun ikke lagt planer for, hvor hun ville tage hen. Hun ville bare så langt væk fra basen og forældrene som overhovedet muligt, og de næste par år småsvindlede og prostituerede hun sig for at overleve. Hun sov hos folk, der troede, de var venner, lige indtil hun rejste videre med flere af deres værdigenstande.


Da hun en dag sad på den overfyldte Joe’s Dinner i Queens og lige havde brugt sine sidste penge på en halvtør sandwich og en cola, kom en midaldrende mand ind for at spise frokost. Han så sig søgende omkring efter en ledig plads og gik derefter målbevidst ned mod Iris’ bås, hvor hun sad helt alene.


”Do you mind?” spurgte han og pegede på den tomme røde læderbetrukne bænk overfor hende.


Iris rystede på hovedet og kiggede uinteresseret væk, men det stoppede åbenbart ikke manden, for han begyndte straks at tale til hende om alt muligt med munden fuld af mad. Iris væmmedes, men efterhånden som manden fik talt sig varm og fortalt om sig selv, kunne Iris godt se, at der kunne være en fordel ved at være lidt mere imødekommende, især da manden fortalte, at han havde mistet sin elskede kone et par år tidligere. Ægteskabet havde været barnløst, men de havde været lykkelige sammen og levet godt i deres store bungalow i en forstad til New York, lige indtil Judith, til hans store sorg, døde af brystkræft.


Iris var også begyndt at fortælle om sig selv, skønt det var en livshistorie, hun opfandt på stedet.


Manden hed Fred Napper, og som samtalen skred frem blev han mere og mere interesseret i Iris og endte med at spørge, om hun ville med ud at spise om aftenen.


Iris nølede og fortalte, at hun ikke havde noget at tage på. Fred kiggede længe på hende, så trak han sin tegnebog op af lommen og gav Iris tre store sedler. Hun var målløs, og hendes første tanke var, at hun bare ville tage imod sedlerne og aldrig mødes med Fred igen, men hun havde også set, hvor mange pengesedler, der lå i hans tegnebog, så måske var der mere at hente dér?


Efter Iris havde købt en smuk, stram mørkerød kjole og et par matchende sko, var der stadig penge tilbage, så hun gik ind på en skønhedssalon, hvor hun fik lagt en diskret makeup og vasket og krøllet sit lange lyse hår.


Da hun havde klædt sig om på et toilet på busstationen og så sig selv i spejlet, var hun særdeles tilfreds med det, hun så. Hun var sikker på, at Fred også ville synes om hendes nye udseende, og det var det vigtigste, for nu skulle nådestødet sættes ind.


Fred blev ganske rigtigt fuldstændigt betaget, da hun kom ham gående i møde.


”Hvor er du dog smuk,” hviskede han beundrende og lagde armen om hendes skuldre, og viste hende hen til en finere restaurant, hvor han havde reserveret bord.


Maden var udsøgt, og Iris roste Fred i et væk og flirtede uhæmmet. Da han var allermest forsvarsløs, plirrede hun med øjnene og fortalte ham, at hun ikke havde noget sted at bo for tiden, og inden han kunne nå at gennemtænke det, havde han inviteret Iris med hjem.


Hun havde særdeles svært ved at skjule sin begejstring over, at det var lykkedes hende at fange ham i sit net så hurtigt, men det skulle Fred naturligvis ikke vide, så hun spillede genert og kiggede ned.


”Jeg ved ikke rigtigt,” sagde hun tøvende, ”jeg er ikke sådan en pige, der går med fremmede mænd hjem.”


”Nej, selvfølgelig er du ikke det,” svarede Fred forfjamsket. ”Du kan sove i gæsteværelset.”


To nætter senere flyttede Iris permanent ind i Freds soveværelse, og fire måneder derefter blev de gift på rådhuset, og hun blev Mrs. Napper. Da var Iris 19 år og Fred 44 år.


Naboerne grinede af dem bag deres rygge og kaldte hende en golddigger og ham for en børnelokker. Fred opdagede ikke deres hånlige blikke, og Iris var fuldstændig ligeglad, for hun havde fået et liv, hvor hun aldrig behøvede at tænke på, hvor pengene skulle komme fra.









Kapitel 2


Iris Napper


1971 - 1976


Der gik nogle år, hvor Fred var lykkelig, og Iris spillede lykkelig, men så på en smuk sommerdag i 1971, ansatte Fred en ung havemand, der var emigreret fra Mexico. Han hed Ramón, var 27, og bygget som en græsk gud. Iris havde aldrig set en så smuk og tiltrækkende mand før, og hun måtte bare have ham. De indledte et hedt forhold, og hurtigt begyndte Iris at spekulere på, hvordan hun kunne komme af med Fred, så hun kunne leve sammen med Ramón uden at skulle skjule deres forhold. Hun hverken elskede eller var forelsket i Ramón, men de havde fantastisk sex, og det var nok for hende.


Skilsmisse var helt udelukket, for hun havde underskrevet en ægtepagt, hvor hun kun fik penge i tilfælde af Freds død, så derfor begyndte hun følelsesforladt at planlægge, hvordan hun kunne skaffe ham af vejen.


Hun indviede ikke Ramón i sine planer, men bad ham blot om at skaffe noget rottegift. Hun bildte ham ind, at hun havde set rotter omkring huset efter mørkets frembrud.


Ramón fik fat i giften, og Iris begyndte straks at blande den i Freds morgen- og aftensmad.


De første par dage var der ikke rigtigt noget at mærke på Fred, så hun øgede mængden af gift. Det virkede! Fred begyndte at kaste op og klage over forfærdelige mavesmerter. Han trak vejret besværet og virkede forvirret og fortabt. Han måtte melde sig syg fra sit arbejde og sov det meste af dagen.


Iris sørgede for, at ingen så Fred i hans sørgelige forfatning; for nogen kunne fatte mistanke, hvis de så, at han også blødte fra både næse og øjne. Hun passede og plejede ham efter alle kunstens regler, gav ham mere gift og spillede den bekymrede hustru, mens hun utålmodigt ventede på, at han skulle dø.


Da det endelig skete efter et par uger, opførte hun sig, som hun troede en sørgende enke burde gøre og græd utrøsteligt ved begravelsen.


Iris havde læst en artikel, hvor politiet fik gravet et lig op på begrundet mistanke om drab, så hun tog sine forholdsregler og fik Fred kremeret så hurtigt som muligt, i tilfælde af at nogen skulle blive mistænksomme og efterfølgende grave ham op og obducere ham.


Kort tid efter begravelsen begyndte hun at vise sig åbenlyst sammen med Ramón, og derfor begyndte snakken også hurtigt at gå blandt naboerne, så Iris følte sig nødsaget til at sælge huset, inden opmærksomheden blev for stor.


Sammen med Ramón pakkede Iris de få ejendele, hun gerne ville have med sig. Resten blev solgt eller givet væk.


Da hun gik ned ad havegangen for sidste gang, var det også sidste gang, hun nogen sinde skænkede stakkels Fred en tanke.


Iris havde altid gerne villet bo et sted, hvor vejret var behageligt varmt det meste af året, så derfor besluttede hun, at de skulle flytte til Everglades i Florida, hvor hun og Ramón straks gik på intensiv jagt efter et hus i luksusklassen. Iris nød, at penge ikke var et problem, for med udbetalingen af Freds livsforsikring og pengene fra hussalget var hun nu en velhavende kvinde.


Efter længere tids søgen fandt de en fantastisk nyopført hvid bungalow, der lå helt ned til floden i det nyudstykkede område, Terry Habor.


Langs hussiden ned mod floden løb en overdækket veranda, hvor der hang to hængesofaer overfor hinanden i kæder ned fra loftet, og der var krukker langs rækværket med blomster i alle tænkelige farver og sorter.


Ud fra huset var der opført en dejlig stor solterrasse, der stod på pæle direkte ud i Tickfaw River. Udsigten fra terrassen udover den frodige sump var magisk, og de majestætiske store gamle træer på den anden side af floden spejlede sig i vandet, der flød dovent forbi. Iris kunne levende forestille sig alle de elegante parties, hun kunne holde her.


Fra terrassen førte en trappe ned til en lille bådplads, hvor der lå en lille speedbåd, som fulgte med huset.


Stedet var fantastisk, så Iris havde allerede besluttet sig for at købe ejendommen, inden ejendomsmægleren havde vist dem rundt inde i huset.


”Husk at holde øje med alligatorerne,” grinede ejendomsmægleren med et hovedkast ned mod Tickfaw River, da han overdrog dem nøglerne til huset et par uger senere.


De flyttede straks ind med de få ejendele, de havde taget med fra New York, og inden længe blev de en fast del af det store sociale jetsetfællesskab, der var i Terry Harbor. De lod deres nye bekendtskaber tro, at de var gift, skønt de ikke var det. Iris ville under ingen omstændigheder giftes med Ramón, for huset og resten af forsikringspengene var hendes, kun hendes, og hun havde ikke tænkt sig at dele med ham, når hun en gang blev træt af ham.


Iris og Ramón havde haft fire forholdsvis gode år i huset, da de en aften sad i køkkenet og spiste middag sammen. Ramón rømmede sig et par gange og kiggede op fra sin tallerken, men havde svært ved at se Iris i øjnene.


”Øh,” sagde han og rømmede sig igen. ”Jeg er forfærdelig ked af det Iris, men jeg har forelsket mig i en anden.” Han så nervøst afventende på hende.


”Aha,” var det eneste Iris kunne finde på at svare, for hun havde slet ikke set det komme. Hun havde altid forestillet sig, at det ville være hende, der ville blive træt af ham og ikke omvendt.


Hun mærkede, hvordan vreden imod ham kom væltende som en brusende strøm af varm lava, så hun næsten ikke kunne se klart. Hun rejste sig så brat fra sin stol, at den væltede.


Det gav et sæt i Ramón, men han vidste åbenbart ikke, hvad han mere skulle sige til hende, så han begyndte langsomt og koncentreret at spise videre.


Iris gik over til køkkenbordet bag Ramón, og i en lang glidende bevægelse trak hun metalkødhammeren op af krukken på køkkenbordet og hamrede den af al kraft ned i hans baghoved, så blod, hår og knoglestumper satte sig fast i kødhammerens takker.


Ramón vendte sig langsomt og kiggede overrasket op på hende, før han faldt sidelæns ned af stolen og landede på køkkengulvet med et hårdt bump.


Iris stod paralyseret og stirrede ned på ham og den blodpøl, der langsomt dannede sig rundt om hans hoved. Hun var overrasket over, hvor let det egentligt var at slå et andet menneske ihjel - også her 2. gang.


Hun skubbede til ham med den ene fod helt sikker på, at han var død, men pludselig begyndte han at spjætte i kramper. Iris betragtede ham et øjeblik. Hun havde stadig kødhammeren i hånden, hun tog sigte og slog den direkte ned i hans pande. Hun kunne høre den knasende lyd af kraniet, der splintredes. Efter dette slag spjættede Ramón ikke længere.


Da der var gået et par minutter, uden at Ramón havde rørt på sig, blev Iris enig med sig selv om, at han var stendød. Hendes vrede havde lagt sig en smule, og hun stod ligegyldigt og betragtede det blodige lig på køkkengulvet, der engang havde været hendes elsker.


”Ingen forlader Iris,” råbte hun skingert, ”Ingen.”


Hun gik ud i garagen og hentede det store stykke plastik, som malerne havde brugt til at afdække gulvet med, da de malede soveværelset for nylig. Hun bredte det ud på køkkengulvet, trillede Ramón ind på det og pakkede ham ind.


Hun måtte bruge alle sine kræfter for at trække liget hen til terrassedøren. Her lod hun plastikbylten ligge og gik tilbage til køkkenet. Hun hentede en gulvspand og fyldte den med varmt vand i køkkenvasken. Derefter fandt hun et par tykke plastikhandsker, som hun tog på. Hun hældte rengøringsmiddel ned i det varme vand og piskede det op med den ene hånd, inden hun lagde sig på knæ og begyndte at tørre den blodige masse op. Først var det, som om hun bare tværede det mere ud, men da hun havde skyllet kluden et par gange, blev gulvet rent og pænt igen.


Hun betragtede tilfreds sit arbejde og satte rengøringsartiklerne på plads. Derefter satte hun kødhammeren ned i bestikkurven i opvaskemaskinen, og startede den.


Hun ventede til det blev helt mørkt, før hun åbnede terrassedøren og trillede med besvær liget ud på terrassen. Ramón var tung, så hun måtte skiftevis trille og trække liget helt ned i den ende, der ragede et godt stykke ud over floden. Her åbnede hun plastikpakken, kiggede kort på den engang så smukke Ramón, før hun med begge hænder skubbede ham ind under rækværket. Med et sidste hårdt skub fik liget overbalance og faldt ned i floden med et højt plask.


Iris så sig forskrækket rundt, men der var helt stille, og lyset var slukket hos de fleste naboer, der for længst var gået i seng.


Hun rejste sig op og kiggede ud over rækværket. Liget lå og skvulpede i vandoverfladen med ansigtet nedad. Hun stod længe og så ned på den flydende krop og var ved at gribes af panik, da hun endelig fik øje på rygskjoldet af en stor alligator, der havde fået færden af blodet fra liget og havde direkte kurs mod det.


Den bed sig fast i Ramóns ene arm og rullede rundt om sig selv et par gange sammen med den døde krop. To andre alligatorer kom svømmende til og bed sig også fast i kroppen.


Iris havde svært ved helt at se, hvad der foregik nede i det mørke vand, men det så ud som om dyrene enedes om byttet, for de dykkede pludselig og trak liget med ned. Der kom et par store bobler op til overfladen, så blev der helt stille.


Hun pakkede plastikunderlaget sammen, gik tilbage til huset, gik i seng og faldt i en tung drømmeløs søvn. Det sidste hun tænkte, inden hun faldt i søvn var: jeg må vist hellere sætte huset til salg i morgen.









Kapitel 3


Iris Napper


2006 - 2022


Huset i Everglades var hurtigt blevet solgt. Der havde faktisk været to købere, der overbød hinanden, og derfor kunne Iris flytte til Los Angeles med en god portion penge på lommen. Hun var på daværende tidspunkt knap 30 år og i sin bedste alder ifølge hende selv.


Det lykkedes hende at komme igennem de næste 30 år, uden hun behøvede at slå nogen ihjel, men så en dag i 2006 modtog hun en besked fra MyHeritage, som hun havde abonneret på de sidste to år. Hun havde oprettet et stamtræ på deres hjemmeside og fået taget sin DNA, så hun kunne lokalisere eventuelle familiemedlemmer.


Hun vidste ikke helt, hvorfor hun havde gjort det, for hun var bestemt ikke noget familiemenneske, men måske var det, fordi hun var nysgerrig på, hvad hun kom af.


Beskeden lød kort og godt,


”Hej Iris. Jeg hedder Frederik, og jeg tror, at vi er halvsøskende. Du må meget gerne kontakte mig. Venlig hilsen Frederik.”


Iris forstod godt beskeden, der var skrevet på dansk, for hendes mor havde udelukkende talt dansk med hende de første 16 år af hendes levetid. Bevares, hendes udtale og ordforråd havde selvfølgelig ændret sig med årene, men når hun af og til var stødt på danskere, havde hun benyttet enhver lejlighed til at bruge det danske, hun kunne.


Hun vidste ikke rigtigt, om hun havde lyst til at kontakte Frederik, så der gik et par dage, inden hun omsider svarede ham,


”Hej Frederik, tænk hvor spændende, at jeg har en bror i Danmark. Det vidste jeg slet ikke noget om …” Hun fortalte meget kort om sig selv og lod for en sikkerheds skyld, det hun havde skrevet, køre en tur igennem Google Translate. Hun rettede et par småfejl, men var helt stolt af sig selv over, at hun stadig klarede sig så godt på dansk, når man tænkte på, hvor sjældent hun brugte sproget aktivt.


De begyndte at skrive lidt frem og tilbage. Nogle gange kunne der godt gå et par måneder imellem, at de havde kontakt. Frederik fortalte, at han var gift med Lisbeth, og at de havde to døtre, på henholdsvis 15 og17 år. Det betød, at Iris var faster. Det vækkede overhovedet ingen følelser i hende, men hun lod, som om hun var oprigtigt interesseret i dem og spurgte om både dit og dat. Hun fortalte også mere om sit eget liv. Det meste var dog noget, hun fandt på.


De skrev selvfølgelig også om deres fælles mor, Kirsten, men Iris var rigtig glad for, at Frederik ikke kunne se hende, når hun læste det, han kærligt skrev om deres mor, for hun blev så vred, at hun travede rundt i stuen som en vanvittig, mens hun råbte eder og forbandelser mod den kvinde, der havde svigtet og aldrig vist hende kærlighed og omsorg.


I slutningen af 2017 skrev Frederik pludselig, at deres mor var kommet på plejehjem i en alder af 90, for hun kunne ikke længere klare sig selv. Ud fra en hurtig indskydelse besluttede Iris sig for, at hun ville sælge sin penthouselejlighed i Los Angeles og flytte til Danmark. Hun havde dobbelt statsborgerskab, så det var intet problem. Hun blev nødt til at se moren i øjnene, inden hun døde, så hun kunne fortælle hende, hvor meget hun hadede og foragtede hende, ellers ville hun aldrig rigtig få ro i sindet.


I april 2018 flyttede Iris ind i en af de nyopførte lejligheder ved City2 i Høje Taastrup. At hun netop havde valgt Høje Taastrup, skyldtes til dels, at det var der, hendes halvbror boede, og dels at han havde fortalt så meget om byen. Da hun heller ikke havde noget tilhørsforhold til andre steder i Danmark, havde valget været let, også fordi Høje Taastrup lå så tilpas tæt på det plejecenter i Albertslund, hvor moren boede.


Hun havde ikke fortalt Frederik, at hun var flyttet til Danmark, og det havde hun heller ikke tænkt sig.


Hun var ikke bange for, at hun tilfældigt skulle støde på ham, for han ville aldrig genkende hende. De fotos, hun havde sendt til ham, var ikke af hende selv, men af en bekendt på hendes egen alder.


Iris fik sig installeret i lejligheden, og hendes nye naboer i de omkringliggende lejligheder syntes, det var utroligt spændende, at der sådan var flyttet en dansk/amerikaner ind iblandt dem, og de prøvede ihærdigt at få hende ind i det sociale fællesskab, der var i blokken.


Iris smilede høfligt, når de rettede hendes danske udtale, men insisterede på, at hendes navn skulle udtales på amerikansk,


”Jeg hedder altså Ejris,” sagde hun igen og igen. Hvor var folk dog langsomme i optrækket, tænkte hun irriteret.


I efteråret 2018 følte Iris sig næsten hjemme i sit nye liv. Hendes danske blev bedre og bedre, selvom der stadig sneg sig et engelsk ord ind en gang imellem.


Hun skrev stadig med Frederik, som var af den overbevisning, at hun stadig befandt sig i Los Angeles.


Iris besluttede, at tiden var inde til at opsøge ham, selvom hun ikke havde tænkt sig at give sig til kende. Hun vidste, at han bestyrede en REMA 1000 i Albertslund. Hun tog bussen og stod af ved et stoppested på Roskildevej tæt på supermarkedet.


Hun var overbevist om, at hun sagtens ville kunne genkende Frederik, for hun havde set grundigt på de fotos, han havde sendt af sig selv. Hun blev dybt skuffet, for hun kunne ikke få øje på Frederik, og da hun spurgte en af de ansatte efter bestyreren, fik hun at vide, at han havde fri.


Iris ventede et par dage, inden hun atter satte kursen mod supermarkedet. Denne gang var hun heldigere, for da hun havde passeret frugt og grøntafdelingen, fik hun straks øje på ham; ønskebarnet. Han var i gang med at lægge pålæg op i en kølemontre. Hun klistrede sit mest charmerende smil på, da han vendte sig for at åbne en ny papkasse. Han smilede venligt tilbage og fortsatte så sit arbejde.


Iris vidste ikke helt, hvad hun havde forventet af dette første møde, men hun var både skuffet og vred, da hun sad i bussen på vej hjem. Hun syntes, at han så meget selvtilfreds ud, og var ret sikker på, at han aldrig havde oplevet at være uønsket og uelsket, som hende selv.


Iris besluttede sig dog for ikke at give op så let, så hver anden eller tredje dag tog hun bussen til REMA 1000, og hver gang Frederik var i butikken, opsøgte hun ham for at spørge om, hvor hun kunne finde aspargessnitter, eller om han kunne anbefale en god rødvin og den slags.


Langsomt fik hun arbejdet sig ind på ham, og da han en dag sagde,


”Jeg kan jo ikke undgå at høre, at du er amerikaner, selvom du er god til dansk,” vidste hun, at hun endelig havde nået sit mål.


”Ja, det er rigtigt, men jeg forstå mere, end jeg tale dansk. Min far var dansk og min mor amerikaner,” løj hun, ”og jeg har boet mest af mit liv in The States.”


”Jeg har faktisk en halvsøster, der bor i Los Angeles,” sagde Frederik og fortalte ivrigt videre om, hvordan han havde været så heldig at finde hende gennem MyHeritage.


Iris smilede blot og sagde, at det lød virkelig spændende.


Netop som Iris syntes, hun var faldet så meget til i sit nye hjem, at hun kunne begynde at planlægge, hvordan og hvornår hun skulle opsøge sin mor, ramte coronaen Danmark og satte en stopper for ethvert besøg på plejecentret. Vreden og frustrationen var ved at tage magten fra hende, men hun endte med at slå sig til tåls og vente til pandemien havde raset færdig, for der var alligevel ikke andet, hun kunne gøre, og hun håbede inderligt, at moren ikke ville bukke under for coronaen.


Endelig i februar 2022 ophørte de mange restriktioner, der havde lagt landet ned. Langsomt kom hjulene i gang igen, og folk begyndte at leve som før pandemien.


Hen på sommeren syntes Iris, at der var faldet så meget ro på, at hun ville forsøge at finde en måde, så hun kunne komme ind på Plejecentret Elmely, hvor hendes mor boede.


Under nedlukningen havde hun investeret i en lille, nyere brugt bil, så hun tog ikke længere bussen, når hun skulle i REMA 1000 i Albertslund. Hun havde sagtens kunnet købe en ny bil, for hun havde penge nok, men hun prøvede ikke at skille sig ud fra sine naboer. Mange af hendes penge var i øvrigt investeret i aktier i USA, men hendes plan var at sælge dem, når hun havde løst den opgave, hun havde stillet sig selv. Når hun havde konfronteret sin mor, ville hun sige sin lejlighed i Høje Taastrup op og flytte til et andet land med et behageligere klima.


Hun havde ikke fået talt så meget med Frederik under coronaen, for hun syntes, at det havde været underligt at tale med et næsten fremmed menneske, når hun skulle have den forbandede maske på. Frederik virkede også en smule stresset i den periode, hvilket nok ikke var så underligt med de mange sygemeldinger og restriktioner, han var underlagt.


Nu var alt heldigvis næsten ved det gamle, og de småsludrede som før. I dag havde Iris planlagt at handle ind til en god middag til sig selv, hvorefter hun ville lægge planer for, hvordan hun kunne komme i kontakt med moren. Hendes største frygt lige nu var, at moren nåede at dø en naturlig død, inden hun fik sat en plan i værk, for moren var trods alt 95 år.


Da hun kom ind i supermarkedet, var Frederik den første, hun fik øje på. Han stod og sorterede en kasse æbler i frugt og grøntafdelingen og lyste op i et stort smil, da han fik øje på hende.


”Kunne du tænke dig nogle gratis æbler?” spurgte han. ”De fejler som sådan ingenting, de er bare lidt stødte.”


Hun takkede ja, og Frederik rev en plasticpose af rullen og lagde syv store æbler ned i den. Så tog han sin tuschpen op af brystlommen og skrev GRATIS på posen og rakte den til Iris.


Hun takkede og skulle lige til at gå videre, da han sagde,


”Jeg skal for resten til Los Angeles sammen med min kone næste måned. Vi tager sgu over og overrasker min halvsøster. Vi har ikke været ude og rejse de sidste to år på grund af den fordømte corona, så nu har vi sparet sammen.”


”Exciting,” var det eneste, hun kunne finde på at svare.


Det går jo for helvede ikke, kværnede det rundt i hendes hoved. Hvis han taler med mine naboer i Los Angeles, så opdager han jo, at jeg er flyttet til Danmark, og måske er han så kvik, at han gennemskuer mig.


”Kender du nogle steder, som vi skal se, når vi er på de kanter? Du har jo boet der.”


”Jeg har majet travlt i dag, but I’ll think about it.”


Hun småløb derfra og snuppede en tilfældig flaske ketchup, som hun ikke manglede. Hun havde helt mistet lysten til den middag, hun havde planlagt, så hun styrede direkte op mod kassen og smed æblerne og ketchuppen på båndet.


Frederik stod tilbage og så forundret efter hende.


Da hun sad i bilen, havde hun den største lyst til at hamre hænderne hårdt ned i rattet og råbe og skrige, men der sad en kvinde i bilen ved siden af, så hun nøjedes med at bande lavmælt for sig selv.


Hun smed ketchup og æbler direkte i skraldespanden, da hun kom hjem og travede hvileløst frem og tilbage i stuen. Det var også den forbandede coronas skyld, at hun endnu ikke havde haft mulighed for at aflægge moren et besøg, og nu blev det udsat endnu en gang, for hun blev nødt til at tage sig af Frederik først. Hun måtte forhindre ham og konen i at tage til Los Angeles. Hun måtte sørge for, at der skete noget med ham. Ikke noget alvorligt, for hun havde som sådan intet imod ham, han havde altid været sød og venlig overfor hende.


Hun forkastede den ene plan efter den anden, for enten var planen for farlig for ham, eller endnu værre, for farlig for hende, hun skulle jo helst ikke opdages. Endelig langt om længe blev hun enig med sig selv om, hvad hun ville gøre.


Hun var kommet frem til, at hendes bil var hendes eneste og bedste våben, så nu sad hun klar i den og ventede på, at han skulle komme ud.


Hun vidste, at Frederik selv lukkede butikken hver torsdag ved 22-tiden. Hun var ved at være godt træt af at vente, da han endelig kom ud klokken 22.22.


Da han havde låst af og sat alarmen på, gik han hen mod sin bil. Det var, når han gik de små 30 - 40 meter fra døren hen til sin bil, hun ville slå til.


Egentligt havde hun tænkt sig at slå ham ned bagfra, men han var meget højere end hende og langt mere adræt, så den plan havde hun hurtigt forkastet.


Iris startede bilen, trådte på speederen og prøvede at tilpasse farten, så Frederik ikke ville komme alvorligt til skade.


Han vendte sig forskrækket om ved lyden af motoren, der blev gasset op. Lygterne blændede ham, og han holdt skærmende den ene arm op for øjnene, da Iris ramte ham. Frederik røg hen over kølerhjelmen og faldt ned på den asfalterede parkeringsplads.


Da Iris kørte videre, kunne hun se i bakspejlet, at Frederik lå helt stille på parkeringspladsen. Hun vidste godt, at hun ikke kunne stoppe og tjekke, hvordan han havde det af fare for at blive opdaget. Hun overbeviste sig selv om, at det helt sikkert så langt værre ud end det var, for hun havde ikke kørt særlig hurtigt, og hun havde ramt ham forholdsvis blødt.


Hun kørte derfor hjem i forvisningen om, at han højest havde brækket et eller andet, som hun kunne få at vide, hvad var, når hun handlede i REMA 1000 om et par dage.









Kapitel 4


Iris Napper


2022


Iris vågnede lidt i ni næste morgen. Hun tændte fjernsynet i køkkenet og satte kaffe over, sådan som hun gjorde hver morgen. Nyhederne på TV2 News var i gang, men hun hørte kun efter med et halvt øre, da hun pludselig noterede sig ordet ”flugtbilist”. Nyhedsoplæseren indledte et langt indslag om en flugtbilist, der aftenen før havde kørt en 57-årig butiksbestyrer af REMA 1000 på Egelundsvej i Albertslund ned.


Foreløbig så det ud til, at han var blevet ramt med lav hastighed, men butiksbestyreren var faldet så uheldigt, at han havde slået hovedet direkte ned i asfalten. Parkeringspladsen lå temmelig øde hen efter lukketid, så han havde ligget bevidstløs uden hjælp i flere timer, inden han endelig var blevet fundet af tre unge mænd, der var stoppet for at tanke benzin på Shell-tanken ved siden af REMA’en.


Indslaget slog over i et interview med en af de unge mænd, Benjamin Pelt,


”Da vi havde tanket, løb vi lidt rundt efter hinanden for sjov, og så opdagede den ene af mine venner pludselig en mand, der lå i mørket på asfalten.”


Da den første forskrækkelse havde lagt sig, ringede de unge mænd hurtigt efter en ambulance, og da det ikke var så længe siden, de havde taget kørekort, kunne de stadig huske, hvad de havde lært til førstehjælp. De havde lagt Frederik i aflåst sideleje og lagt en hættetrøje over ham, for han var iskold og blødte kraftigt fra baghovedet. Den ene var gået ud til vejen for at guide ambulancen, når den dukkede op. De to andre havde sat sig ved siden af den bevidstløse mand og prøvet at få kontakt til ham.


Indslaget hoppede tilbage til nyhedsoplæseren, der fortalte, at redderne i første omgang havde fået stabiliseret Frederik, men på Rigshospitalets traumecenter havde hans liv ulykkeligvis ikke stået til at redde. Politiet mente, at der var tale om et røveriforsøg, der var gået helt galt, og bad offentligheden om hjælp.


Iris stod overrasket og fordøjede nyheden om Frederiks død. Hun var lidt ærgerlig over, at hun ikke ville komme til at småsnakke med ham igen, men hun valgte at se på det som et hændeligt uheld. Hvis hun endelig skulle se lidt positivt på det, så kunne hun nu begynde at handle i Høje Taastrup i stedet for at køre helt til Albertslund.


Hun tænkte, at det nok var bedst, hvis hun holdt lav profil det næste lange stykke tid. Hun havde undersøgt sin bil aftenen før, men hun havde heldigvis ikke kunne finde skader på den, men for en sikkerhedsskyld ville hun vente lidt med at opsøge moren. Hun skulle også finde på en måde, så hun kunne komme til at se sin mor.


Først i midten af december kom hun på en genial plan til, hvordan det skulle lykkes. Den blev næsten givet til hende, for hendes underbo, Ejner Henningsen, der var en ældre enlig herre, faldt på sin cykel og brækkede den ene ankel. Af en anden nabo fik Iris at vide, at underboen var blevet sendt på genoptræningsophold på Elmely Plejecenter, hvor Iris’ mor også boede, fordi han ikke kunne tage vare på sig selv, før bruddet var helet.


Genialt, det var jo vejen ind, tænkte Iris eksalteret ved sig selv. Så skal jeg bare finde på en måde at komme til skade på.


Hun overvejede flere muligheder, inden hun omsider besluttede sig for, hvad hun ville gøre.


En morgen, da hun havde drukket sin kaffe og været i bad, tog hun en ren vaskeklud i skuffen på badeværelset, rullede den sammen og tog den mellem tænderne. Så gik hun ind i stuen, hvor hun tog bestik af dørkarmen, løb så hurtigt frem, som hun kunne, og hamrede venstre skulder ind i karmen med stor kraft. Hun kunne høre, hvordan det knasede i leddet, og smerten var uudholdelig, så hun var glad for vaskekluden, som hun i bar smerte havde bidt hårdt sammen om.


Da hun kunne trække vejret næsten normalt igen, ringede hun på hos naboen. Med tårer i øjnene fortalte hun, at hun var gledet i et løst gulvtæppe, var faldet og havde slået skulderen.


Naboen så forfærdet på hende og råbte til sin mand, at han skulle ringe efter en ambulance.


Ambulancen kørte Iris til skadestuen på Herlev, hvor hun efter en kort undersøgelse, blev sendt til røntgen. Hun havde ikke brækket noget, men skulderen var gået af led, og hun havde revet et ledbånd over. Hun fik at vide, at hun skulle regne med længere tids genoptræning, inden skulderen forhåbentlig ville blive som før.


Smerterne var langt værre, end Iris havde regnet med, så hun sagde ja tak til al den morfin, hun fik tilbudt.


Da hun havde ligget på Herlev et par dage, blev hun opsøgt af en af hospitalets socialrådgivere, der ville vide, om Iris havde nogen derhjemme, der kunne tage sig af hende. Kvinden forklarede, at traumet i skulderen var meget omfattende og krævede, at Iris kom til regelmæssig genoptræning.


Smerterne var så forfærdelige, at det ikke var svært for hende at presse et par tårer frem.


”Nej, nobody,” hulkede hun og så stjålent på socialrådgiveren, for at se om hun bed på. Nok var Iris det, som man vel bedst kunne betegne som psykopat uden mange følelser, men hun var ovenud dygtig til at efterligne dem, og det havde narret mange af de mennesker, hun havde mødt gennem tiden, og denne socialrådgiver var da heller ingen undtagelse.


”Vi skal nok finde en løsning,” sagde hun og strøg blidt Iris’ raske arm. ”Jeg tænker, at vi udskriver dig til et genoptræningsophold. Men du ved godt, at du selv skal betale for mad og vask af tøj under opholdet, ikk’?”


Iris nikkede,


”Jeg har hørt nice things about Elmely Plejecenter i Albertslund; der jeg kan bo og rehabilitate,” sagde hun, og så ynkelig ud.


”Jeg ved ikke, om der er plads, men jeg vil gerne undersøge det,” sagde socialrådgiveren. ”Normalt er det sådan, at man skal tage imod det første ledige tilbud, der viser sig i din hjemkommune, men jeg vil gøre en undtagelse for dig.” Hun sendte Iris et opmuntrende smil.


En halv time senere kom hun tilbage med den gode nyhed, at der var plads på Elmely tre dage senere. Da hun var gået, lænede Iris sig tilbage i sengen, smilede for sig selv, og sagde,


”I’ll be with you soon mummy dear,” hun grinede højt og holdt hånden for munden, bange for at nogen skulle høre hende.


Juleaftensdag blev Iris hentet af en sygetransport og kørt til Elmely, hvor hun blev modtaget venligt af lederen.


”Hej,” sagde hun og rakte hånden frem til hilsen. ”Jeg hedder Dorthe Blak Munck, og jeg er leder af Elmely.”


Iris sendte hende et lille forsigtigt smil.


”Vi har netop gjort et værelse klar til dig. Nu skal jeg vise dig, hvor du skal bo.”


De gik ned ad en gang, hvor der kun lå værelser på den ene side. Dorthe stoppede ved den næstsidste dør, der stod åben og pegede ind i værelset,


”Det er så her,” sagde hun og smilede til Iris. ”Nu kan du lige få lov til at komme på plads. Din nabo har pakket en taske til dig, som hun var så sød at komme med i formiddags,” hun peger på rejsetasken på sengen.


Iris var hverken glad eller taknemmelig over naboens gestus, for hun var sikker på, at den emsige kælling nu gik og snagede i alle hendes ting. Hun ville ønske, at hun ikke havde overladt hende nøglen, men hun havde været så omtumlet af smerte, da hun ringede på naboens dør, at hun ikke havde fået tænkt sig ordentligt om, da hun overlod hende hoveddørsnøglen, lige inden ambulancen hentede hende.


Iris gad ikke pakke ud, så hun gik ud på gangen. Der kom en SOSUassistent ud fra værelset ved siden af,


”Skal jeg lade døren stå åben,” spurgte hun ind i værelset. Iris kunne ikke høre, hvad svaret var, men SOSU-assistenten lod i hvert fald døren stå åben. Hun hilste smilende på Iris og gik med lange skridt ned ad gangen.


Der blev fejret jul og nytår på Elmely, men Iris havde ikke fået en eneste mulighed for at komme i nærheden af moren, så hun brugte al sin energi på at spille en smerteramt, kugleskør og smådement ældre dame, så ingen skulle få den tanke, at hun kunne sendes hjem foreløbig.









Kapitel 5


Astrid & Lotte


Mandag d. 19. december 2022


”Last Christmas I gave you my heart, but the very next day you gave it away, this year, to save me from tears, I'll give it to someone special,” skråler Lotte højt og falsk, samtidig med at hun ruller den klejnedej ud, hun har liggende på køkkenbordet foran sig.


Egentlig var det hendes plan kun at bage vaniljekranse i år, men så havde hendes kæreste, Jacob, nævnt at den eneste julesmåkage, han brød sig om, var klejner. Så dem er hun mere eller mindre halvhjertet gået i gang med at lave for hans skyld.


Hun synes, det er svært at få dem til at se pæne og ensartede ud, men efter lidt banden og svovlen ligger der 25 stykker dej i pæn klejnefacon.


Hun holder en tændstik ned i den flydende palmin for at tjekke, om den er varm nok. Hun dumper de første par klejner ned i gryden og holder øje med, hvordan de arter sig, da hendes telefon sætter i gang med ”All I want for Christmas is you.”


”For pokker,” siger hun småstresset og griber telefonen, hvor Astrids ansigt toner frem på skærmen.


”Hej, jeg har sgu ikke tid lige nu, jeg er ved at koge klejner.”


”Koger du klejner? Synes ellers, du sagde, at du havde kogt din sidste klejne for mange år siden?” griner Astrid.


”Hæng lige på et øjeblik, jeg skal lige have fat i en gaffel, så jeg kan vende dem, inden de bliver for mørke.” Lotte holder opmærksomt øje med gryden, samtidig med at hun fisker en gaffel op af bestikskuffen og vender klejnerne.


”Kan du ikke tale og vende klejner samtidig? Du siger da ellers altid, at du er verdensmester i multitasking?”


”Gider du godt lige stoppe. Ville du noget?”


”Selvfølgelig vil jeg noget...”


”To sekunder,” afbryder Lotte, ”Jeg bliver lige nødt til at hive de her små banditter op af gryden og lægge en ny portion i, men tal bare videre, jeg kan godt høre imens.”


Hun lægger mobilen på køkkenbordet, sætter den på medhør, tager forsigtigt klejnerne op af gryden og lægger dem på et fad med køkkenrulle.


”Jamen, jeg ville såmænd bare høre, om vi holder julefrokost imellem jul og nytår, som vi plejer, selvom det bliver uden Monica?”


”Det synes jeg helt bestemt, at vi skal,” svarer Lotte med fast stemme efter et øjebliks betænkningstid. ”Det tror jeg også, at Monica ville have ønsket.”


Det er omkring et halvt år siden, at Astrid og Lotte var med til at opklare mordet på deres bedste veninde. Savnet og chokket over, hvor bestialsk hun blev myrdet, sidder stadig dybt i dem begge.


Christian Ravn, en advokat i det firma, Monica arbejdede i, havde begået underslæb for at dække over sin spillegæld. Han var sikker på, at Monica, som sad med firmaets regnskaber, havde opdaget hans underslæb og ville melde ham til politiet. Derfor havde han ikke set anden udvej end at slå hende ihjel. Det mest tragiske var, at Monica aldrig ville have meldt ham, for hun betragtede Christian som en rigtig god kollega og ven.


Christian Ravn blev heldigvis afsløret og efter retssagen fik han 12 års fængsel for drabet og afsoner nu i Storstrøm Fængsel på Falster.


”Det var jeg næsten også godt klar over, at du ville sige,” Astrid lyder glad over, at Lotte også synes, de skal holde fast i deres juletradition, selvom Monica ikke er der længere.


”Er det okay, hvis jeg ringer, når jeg er færdig med det her klejnehalløj. Jeg kan ikke rigtig koncentrere mig om andet lige nu? Så kan vi aftale nærmere om, hvem der laver hvad.”


”Jo, selvfølgelig, god arbejdslyst. Vi snakkes ved.”


Lotte forsætter sin klejnekogning, taknemmelig over at hun har en veninde som Astrid. Faktisk burde det være alle forundt at have en veninde som hende, tænker Lotte.


Egentlig er de meget forskellige, men alligevel har de et venskab, der har holdt siden deres gymnasietid. Et venskab der kun er blevet stærkere gennem årene, for de har altid stået ved hinandens side gennem livets op og nedture, ikke mindst da de begge blev kronisk syge med nogle års mellemrum.


Det havde været svært for dem begge, da det blev en kendsgerning, at de måtte give afkald på deres elskede jobs, som henholdsvis skolelærer og sygeplejerske. Nu er de begge på førtidspension, men har heldigvis fundet nyt indhold i livet.


De nærmer sig begge de 60 og forstår slet ikke, at de er blevet så gamle og prøver efter bedste evne at fortrænge den kendsgerning, at de ikke er helt unge længere.


De pjatter stadig som et par teenagetøser, når de er sammen.


”Den dag, jeg holder op med at være barnlig og fjollet, så er det fordi, jeg er død,” havde Astrid sagt en sommerdag, hvor de havde siddet i hendes hængesofa og gynget og fniset, fordi græsset havde kildet deres bare tæer.


Astrid bor i et dejligt parcelhus i Albertslund og kan snart fejre sølvbryllup med sin mand Erik. Deres datter Victoria læser medicin i København og er for længst flytte hjemmefra sammen med kæresten Rune.


Sønnen Benjamin bor stadig hjemme, men har proklameret, at han også snart flytter hjemmefra.


Lotte blev skilt for knap ti år siden, og efter en hård periode i forbindelse med skilsmissen, hvor Astrid var en stor støtte, blomstrede hun op. Da hendes søn Emil flyttede hjemmefra et år efter skilsmissen, begyndte hun at nyde sit frie liv uden forpligtelser. Hun fortalte alle og enhver, der gad lytte, at hun nu ville være single resten af livet, men det var så kun lige, indtil Jacob dukkede op for snart tre år siden.


De har et såkaldt ”Cola forhold”, det vil sige: ”couples living apart”. Det passer dem begge strålende, og Lotte føler, at hun har fået det bedste af begge verdner sammen med Jacob; et fast parforhold med en dejlig kæreste uden de dagligdags småkonflikter, der ellers nemt opstår, når to meget forskellige mennesker bor sammen.


Der er ryddet op efter klejnekogningen, men lugten af palmin hænger stadig tungt i køkkenet, og Lotte føler sig både fedtet og svedig, som om hun også har været en tur i frituregryden. Hun åbner køkkenvinduet på vid gab, læner sig ud, og hiver den kolde friske luft helt ned i lungerne. Hun kan ikke lade være med at smile for sig selv, da hun ser den nyfaldne og uberørte sne, der dækker hele parkeringsområdet; gud hvor hun bare elsker denne tid af året.


Klokken er kun kvart over tre, men det er allerede begyndt at blive mørkt, og lyset skinner ud ad underboen, Ebba Dams, vinduer. Lotte har på fornemmelsen, at hun er en meget ensom gammel dame, for hver gang hun møder Ebba i opgangen, er hun yderst snakkesalig.


”Jeg går sgu ned og giver hende et par klejner,” mumler hun og lukker resolut vinduet, åbner et køkkenskab og finder en lille skål med julemotiver.


Hun udvælger seks næsten ens klejner og lægger dem ned i skålen, så er der stadig 19 tilbage til Jacob, det må være rigeligt. De seks småkager syner ikke af meget, så hun strækker sig helt op på tæer for at nå dåsen med vaniljekranse, der står ovenpå køkkenskabet og lægger et par stykker ned til klejnerne.


Da hun går forbi spejlet i gangen, noterer hun sig, at hendes hår bærer tydeligt præg af klejnekogningen, så hun tager børsten i kommodeskuffen under spejlet og får styr på frisuren, inden hun går ud ad døren og ned til Ebba.


Hun ringer på, men intet sker. Hun ringer på igen og lægger øret tæt på døren for at høre, om Ebba er på vej ud for at lukke op. I stedet for skridt hører hun et svagt råb om hjælp.


”For helvede da osse,” siger Lotte højt og sætter skålen med småkagerne på måtten. Hun lægger sig på knæ og åbner brevsprækken med begge hænder og kigger ind.


Det eneste hun kan se, er tæppet der ligger i entréen, men til gengæld kan hun høre råbet om hjælp lidt tydeligere.


”Ebba, det er Lotte fra første sal. Hvad er der sket, er du okay?” råber Lotte ind ad brevsprækken.


”Jeg er faldet og kan ikke komme op. Jeg har så ondt i mit ene ben,” lyder Ebbas svage stemme.


”Kan du ikke kravle hen til døren og låse op, så jeg kan komme ind og hjælpe dig?”


”Nej, jeg kan ikke bevæge mig.”


”For pokker da,” mumler Lotte bekymret for sig selv, men ind gennem brevsprækken råber hun, ”Bare rolig, jeg finder ud af noget.”


Hendes hjerne arbejder på højtryk for at finde en måde, så hun kan komme ind og hjælpe underboen.


Hun rejser sig med besvær og drejer rådvildt rundt om sig selv i sin søgen efter et eller andet, der kan give hende en idé til, hvordan hun kan komme ind og hjælpe Ebba. Et øjeblik overvejer hun, om hun kan sparke døren ind, men opgiver dog hurtigt idéen, for hun ved godt, at hun ikke har de kræfter, der skal til.


Lotte lægger sig atter på knæ foran brevsprækken,


”Er der nogen, der har en nøgle til din lejlighed, Ebba?” råber Lotte.


”Min søn Poul og min svigerdatter, men de er vist på vej til Jylland.”


”Lige et øjeblik, jeg prøver at finde en løsning,” råber Lotte tilbage og kommer i tanke om, at der er glas i terrassedøren, der fører fra Ebbas stue ud til den lille have, som hun så pertentligt passer om sommeren.


”Nu skal du ikke blive forskrækket, men jeg går om i din have og prøver bryde ind gennem terrassedøren, så jeg kan komme ind og hjælpe dig.”


”Nej, nej, det må De ikke,” lyder det spagt fra Ebba, ”så får jeg bare ballade med ejendomskontoret.”


”Det er altså dit mindste problem lige nu, og jeg lover, at jeg nok skal tage det fulde ansvar.”


Lotte skynder sig om i haven, og som hun har set i flere krimier, banker hun sin albue med fuld kraft mod glasdøren et stykke over det indvendige håndtag.


Der sker absolut intet andet, end at hun slår sin albue voldsomt og står og bander højt af smerte.


Efter at have ømmet sig skynder hun sig tilbage til hoveddøren, bukker sig ned og råber gennem brevsprækken,


”Jeg bliver lige nødt til at gå op i min lejlighed og finde noget, jeg kan bruge til at slå glasset i stykker med. Det tager kun et øjeblik, så er jeg tilbage.”


Lotte ser sig febrilsk omkring i sin lejlighed og får øje på marmorkagerullen, der stadig ligger på køkkenbordet. Hun skynder sig tilbage til terrassedøren og med begge hænder løfter hun kagerullen over hovedet og slår den med alt kraft ind i glasset. Der lyder et øredøvende brag, og slaget efterlader døren med et mindre stjerneformet hul, der sidder alt for højt til, at Lotte kan nå håndtaget igennem det.


”Hvad fanden sker der?” lyder en mandsstemme pludselig oppefra. Det er en af beboerne i opgangen ved siden af, der reagerer på larmen.


”Jeg prøver bare at komme ind til hende, der bor derinde. Hun er faldet, og jeg ved ikke, hvor længe hun har ligget der.” Lotte er efterhånden på grådens rand og slår ud med armene af bar frustration. Selvom Ebba for det meste irriterer Lotte grænseløst med sin emsige nysgerrighed, så bryder hun sig bestemt ikke om den tanke, at Ebba ligger alene og hjælpeløs inde i sin lejlighed.


”Okay, skal du have hjælp?” lyder det oppe fra mørket.


”Ja tak, meget gerne.”


Manden kommer hurtigt ned med en stor firkantet hammer i hånden og med et enkelt, kraftigt slag får han lavet hullet så stort, at Lotte kan få armen ind og få fat i håndtaget.


”Nåh, jeg smutter igen med mindre selvfølgelig, der er andet, jeg kan gøre?” siger manden.


”Tak for hjælpen, jeg klarer selv resten,” svarer hun, idet hun forsigtigt træder hen over glasskårene og går ind i Ebbas lejlighed. Det er første gang, hun er der, og hun skynder sig gennem den pænt, men gammeldags møblerede stue og ind i soveværelset, hvor hun finder Ebba liggende på gulvet.


”Tag fat i mine hænder, så vi kan få dig op at ligge på sengen,” siger Lotte omsorgsfuldt og rækker hænderne ned mod kvinden på gulvet.


Ebba rækker langsomt sine hænder frem. Forsigtigt prøver Lotte at trække den gamle kvinde op og stå, men et langt dyrisk skrig får hende til at stoppe med det samme.


”Åh nej undskyld, det går slet ikke. Jeg bliver nødt til at ringe efter en ambulance.”


Lottes telefon ligger oppe på køkkenbordet i hendes lejlighed, så hun siger henvendt til kvinden på gulvet,


”Hvor har du din telefon?”


Der kommer kun mumlelyde fra Ebba, så Lotte rejser sig og spejder rundt i soveværelset. Henne på natbordet ligger en Doro mobiltelefon med store taster, som hun straks trykker 112 på.


Hun tager dynen fra sengen og lægger den over den spinkle kvinde, der kun er iklædt en tynd natkjole. Så sætter hun sig på gulvet, så hun kan holde Ebba i hånden.


”Hvor længe, har du ligget her?”


”Siden klokken syv i morges,” lyder det spagt fra Ebba.

